Here is a page extracted from Wikipedia that may contain CSS, HTML, and a lot of unformatted text.

Title: طلعت السادات
Content: طلعت عصمت السادات (26 فبراير 1954 - 20 نوفمبر 2011) محامى وسياسى مصرى ، وهو ابن عصمت السادات اخو محمد انور السادات رئيس مصر الراحل وأخو محمد أنور عصمت السادات عضو مجلس النواب

نشأته 
اتولد طلعت السادات يوم 26 فبراير 1954 فى قرية ميت ابو الكوم فى مركز تلا فى محافظة المنوفيه فى مصر ، اتخرج من كلية الحقوق واشتغل فى المحاماة وكانت اشهر قضية اترافع فيها قضية مدبحة بنى مزار اللى حصلت فى محافظة المنيا سنة 2005 واللى اتحكم فيها ببراءة المتهم .

طلعت السادات كان عضو مستقل فى مجلس الشعب سنة 2005 ، وكان بينافس على زعامة حزب الأحرار الاشتراكيين المصرى .

محاكمته 
اتقدم طلعت السادات للمحاكمة العسكرية سنة 2006 بتهمة ازدراء وإهانة الجيش المصرى بعدما نشر تصريحات اتهم فيها قادة الجيش المصرى اللى كانوا فى مناصبهم وقت حادثة المنصه بالتهاون فى الدفاع عن عمه محمد انور السادات رئيس مصر وقتها ، واتحكم عليه بالسجن لمدة سنة قضاها بالكامل وبعدها خرج من السجن يوم 5 اغسطس 2007 .

الحزب الوطنى الجديد 
اترشح طلعت السادات لرئاسة الحزب الوطنى الديمقراطى يوم 13 ابريل 2011 بعد خلع محمد حسنى مبارك رئيس مصر السابق من منصب رئيس مصر ومنصب رئيس الحزب الوطنى الديمقراطى بعد ثورة 25 يناير ، وبعدها على طول غير اسمه ل(الحزب الوطنى الجديد) . لكن فى يوم 16 ابريل 2011 تم حل الحزب بالكامل بناء على حكم قضائى نهائى .

حزب مصر القومى 
بعد الحكم القضائى الصادر بحل الحزب الوطنى الديمقراطى اسس طلعت السادات حزب مصر القومى برئاسته وعضوية كل من الدكتور روفائيل بولس و اللوا اسماعيل مكى و توفيق عكاشة

وفاته 
فى يوم 20 نوفمبر 2011 مات طلعت السادات بعد اصابته بأزمة قلبية .

مصادر

لينكات برانيه 
 

محامين مصريين
برلمانيين مصريين
سياسيين مصريين
منايفه
ناس من تلا
عيلة السادات
مصريين مع ثورة 25 يناير